Illum, l-UE u r-Repubblika tal-Honduras iffirmaw fi Brussell ftehim ta' sħubija volontarja (VPA) dwar l-infurzar tal-liġi tal-foresti, il-governanza u l-kummerċ tal-prodotti tal-injam lejn l-UE. Il-ftehim ser jiżgura li l-injam u l-prodotti tal-injam kollha tal-Honduras importati fl-UE jkunu nkisbu legalment u jkunu liċenzjati. Il-Honduras huwa l-ewwel pajjiż tal-Amerka Latina (u t-tmien wieħed ġenerali) li ffirma ftehim ta' sħubija volontarja mal-UE skont il-Pjan ta' Azzjoni dwar l-Infurzar tal-Liġi, it-Tmexxija u l-Kummerċ fis-Settur Forestali (FLEGT). Il-ftehim jistabbilixxi sistema ta' assigurazzjoni tal-legalità tal-injam fil-Honduras li tivvaluta l-qtugħ tas-siġar għall-injam b'rekwiżiti simili għal dawk stabbiliti fir-Regolament tal-UE dwar l-Injam; dan ser jippermetti lill-pajjiż joħroġ liċenzji FLEGT. Dan il-liċenzjar ser jappoġġa wkoll l-isforzi tal-Honduras (kif ukoll dawk ta' pajjiżi oħra li ffirmaw VPAs simili) biex jissodisfaw ir-rekwiżiti legali ekwivalenti tas-swieq lil hinn mill-UE. Dan il-proċess issaħħaħ l-għanijiet ta' żvilupp sostenibbli u kummerċjali tal-UE u jikkontribwixxi b'mod sinifikanti għall-objettiv ġenerali tat-tnaqqis tal-qtugħ illegali tas-siġar. Il-VPA ġie ffirmat mill-Ambaxxatur Portugiż Nuno Brito, il-Kummissarju Ewropew għas-sħubijiet internazzjonali Jutta Urpilainen u l-Ambaxxatur tal-Honduras Roberto Ochoa Madrid. Sfond u passi li jmiss Il-Pjan ta' Azzjoni dwar l-Infurzar tal-Liġi, it-Tmexxija u l-Kummerċ fis-Settur Forestali (FLEGT), approvat mill-Kunsill fl-2003, jipproponi sensiela ta' miżuri, inkluż appoġġ għall-pajjiżi li jipproduċu l-injam, kollaborazzjoni multilaterali biex jiġi indirizzat il-kummerċ illegali tal-injam, appoġġ għall-inizjattivi tas-settur privat, kif ukoll miżuri li jiskoraġġixxu l-investiment f'attivitajiet li jinkoraġġixxu l-qtugħ illegali tas-siġar. Il-bażi fundamentali tal-Pjan ta' Azzjoni hija l-istabbiliment ta' sħubijiet FLEGT bejn l-UE u l-pajjiżi li jipproduċu l-injam, immirati biex iwaqqfu l-qtugħ illegali tas-siġar. Fl-2005 il-Kunsill adotta r-Regolament (KE) Nru 2173/2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea, mekkaniżmu li jippermetti l-verifika tal-legalità tal-injam importat fl-UE taħt is-sħubijiet FLEGT. In-negozjati għal dan il-ftehim bdew fl-2013. Il-VPA ser jidħol fis-seħħ wara li jiġi ratifikat kemm mill-UE kif ukoll mill-Honduras u ser ikun vinkolanti fuq il-partijiet. Ftehim ta' Sħubija Volontarja bejn l-Unjoni Ewropea u r-Repubblika tal-Honduras dwar l-infurzar tal-liġi u t-tmexxija fis-settur forestali u l-kummerċ ta' prodotti tal-injam lejn l-Unjoni Ewropea Din ir-riżorsa bħalissa hi disponibbli biss bil-lingwa jew il-lingwi li ġejjin: